Armada dos Estados Unidos de América

A **Armada dos Estados Unidos** (en inglés *United States Navy*) é unha rama das Forzas Armadas dos Estados Unidos.

## Historia 
Comezou chamándose *Continental Navy* (Armada Continental, 13 de outubro de 1775). Durante a guerra de independencia americana os barcos baixo mando continental facían labores costeiras de ataque a mercantes británicos debido á carencia de medios e capacidades para enfrontarse á mariña de guerra británica, a maior do mundo na época. Nesa guerra, os EUA chegaron a mandar sobre 50 barcos. Trala contenda, o Congreso licenciou a oficiais e mariñeiros e vendeu as súas naves.

O 27 de marzo de 1794, o Congreso aprobou a construción de seis fragatas para protexe-la súa frota mercante dos ataques piratas. En 1797 o *USS Constellation*, *USS United States* e o *USS Constitution* entraron en servizo. O 30 de abril de 1798 creouse o Departamento da Armada (*Navy Department*) que faría as funcións de Ministerio da Mariña. Na guerra de 1812 contra os británicos, a reducida frota estadounidense non puido evita-lo bloqueo dos portos occidentais. Nos anos vindeiros non participou en conflitos relevantes de xeito activo.

Na Guerra de Secesión a armada unionista era claramente superior á confederada e estableceu un bloqueo sobre as costas confederadas no golfo de México. Na guerra produciuse o primeiro enfrontamento entre naves acoirazadas de vapor: o *USS Monitor* e o *CSS Virginia*.

Non sería ata a década de 1880 que a armada americana comezou a definitiva posta en marcha para ser considerada no escenario mundial e te-las capacidades para proxecta-la influencia política e defende-los intereses nacionais no Caribe e no Pacífico. En 1883 constrúense tres cruceiros de aceiro: *USS Boston*, *USS Atlanta* e *USS Chicago*.

Na guerra hispanoamericana de 1898, os barcos americanos obtiveron unha importante vitoria sobre a España. No novo século Theodore Roosevelt apoiou o investimento en aumenta-lo número de barcos de guerra e contar cunha frota moderna.

Cara a primeira guerra mundial, a Armada dos Estados Unidos tiña unha potencia importante, pero aínda por debaixo da británica ou da alemá. Tralo afundimento do *Lusitania*, en 1917 os Estados Unidos entran guerra no bando aliado pero a súa armada limítase a funcións de escolta de transporte de soldados e a despregar un campo de minas submarino no Mar do Norte.

Na década de 1920, os Estados Unidos xa contaban con tres portaavións (o *USS Langley*, o *USS Lexington* e o *USS Saratoga*), basicamente acoirazados ós que se engadía unha plataforma para uso de avións.

En 1941 prodúcense os primeiros encontros entre os submarinos alemáns e os barcos americanos. O 16 de abril de 1941 a armada recibe ordes de afundir todo barco alemán que se achegue a 25 millas das costas americanas. O 7 de decembro do mesmo ano, Xapón ataca Pearl Harbor en Hawai e os Estados Unidos entran en guerra (*ver ataque a Pearl Harbor).*

Tanto no teatro atlántico como no pacífico a armada estadounidense leva a cabo importantes misións entre as que cómpre destacar a Batalla Naval de Guadalcanal (a maior batalla mariña do século XX) e o Desembarco de Normandía, decisivo para abrir unha fronte occidental en Europa.

A segunda guerra mundial rematou cos Estados Unidos como primeira potencia naval e nas décadas posteriores a mariña estabeleceu bases navais estratexicamente situadas en todo o mundo. A capacidade nuclear da arma submarina americana constitúe a máis mortífera ferramenta da chamada contraforza. A aplicación de mísiles balísticos (primeiro os Polaris e logo os Trident) nos submarinos, xunto cos silos en terra e os bombardeiros estratéxicos constitúen o tridente da forza estratéxica dos Estados Unidos.

Tralo fin da guerra fría, a frota americana non deixou de diminuír (en 1988, 588 barcos, en 2005 menos de 300), pero aínda hoxe supera as sete seguintes maiores frotas xuntas, sendo a americana con moito a indisputable primeira potencia naval.

## Organización 
O Comandante en Xefe da mariña de guerra estadounidense e o Presidente dos Estados Unidos. Por debaixo del, a mariña depende do Departamento de Defensa, e á súa vez administrativamente do Secretario de Mariña e operacionalmente dos Mando Unificados de Combate.

A forza operativa naval dos Estados Unidos divídese en sete frotas, cada unha mandada por un vicealmirante. Estas son:

* Primeira frota: Oficiosamente suporía a Garda Costeira en tempo de guerra (derradeira liña de defensa naval americana). A principios dos 1970, unha frota do Pacífico operaba baixo esta denominación.
* Segunda frota: Opera en todo o Atlántico, de norte a sur e tamén nas costas suramericanas orientais. É o *Mando da frota de Ataque Atlántica* na OTAN. Ten base en Norfolk, Virxinia. A súa nave principal é o USS Wasp.
* Terceira frota: Sitúase no Pacífico cara a costa oeste dos Estados Unidos. Tan base en San Diego e o seu barco de mando é o USS Coronado. Serve de base de adestramento para a quinta e sétima frotas. Non participa en operacións de combate.
* Cuarta frota: Actualmente non operativa e sen barcos afiliados.
* Quinta frota: Opera en Oriente Medio. Base en Manama, Bahrain.
* Sexta frota: No mar Mediterráneo e no mar Negro. Serve de mando á *frota de Apoio e Ataque para Europa do Sur*. Ten base en Gaeta, Italia e o seu buque bandeira é o *USS Mount Whitney*.
* Sétima frota: A meirande, opera no Pacífico Occidental e no océano Índico. A base principal é a de Yokosuka no Xapón, o buque de mando é o *USS Blue Ridge*.

## Frota
### Buques
## Notas